Les temperatures pujaran més i es voltaran els 30º a molts punts. Entre dimecres i dijous hi haurà més xàfecs amb baixada de TºC, i les pluges tornarien el cap de setmana
per Xavi Segura dilluns, 16 de setembre 2019 - 20:04h
El temps continuarà molt plàcid i de ple estiu aquest dimarts amb sol en conjunt i temperatures més altes que seran caloroses amb molts valors voltant els 30º. Hi haurà alguns xàfecs de tarda al Pirineu que entre dimecres i dijous aniran a més amb una baixada dels termòmetres, però sembla que les pluges podrien tornar de cara al cap de setmana.
Pel que fa a l’estat del cel, aquest dimarts el sol serà el clar protagonista però amb teles de núvols alts i prims que continuaran creuant per tot arreu. No es descarten alguns núvols baixos a la costa, sobretot a la de l’Ebre i al matí, mentre que a la tarda creixeran nuvolades a punts de muntanya que deixaran xàfecs i alguna tempesta al Pirineu.
El sol continuarà sent el clar protagonista de la jornada | @Ely_Sunset
S’accentua la calor d’estiu arreu
Si ens fixem en les temperatures, pujaran encara una mica més i la calor d’estiu seguirà sent la clara protagonista de la jornada amb moltes màximes entre els 27º i 32º, potser més altes a Ponent i la vall de l’Ebre, mentre que seran més baixes al voltant del Pirineu i zones properes.
Pel que fa a les mínimes, tornarem a tenir una nit poc fresca en conjunt, i tan sols ens haurem d’abrigar una mica al Pirineu i Prepirineu, on molts valors es mouran entre els 10º i 15º, localment més baixos. A la resta de Catalunya, la majoria de termòmetres se situaran entre els 16º i 21º, també a gran part de l’interior.
Més xàfecs i pluges a la vista
De cara als propers dies, entre dimecres i dimarts els xàfecs de tarda del Pirineu poden arribar a més punts de l’interior, especialment de la meitat nord, mentre que durant la nit i matinada poden aparèixer a la mateixa línia de la costa. No es descarta alguna tempesta intensa. Però atenció perquè, de cara al cap de setmana, podríem tenir una tongada de pluges generals. Un extrem que anirem confirmant al llarg de properes actualitzacions de la previsió.